Na osnovu Sporazuma o Projektu broj 81277995 između GIZ-a i EHO-a za sprovođenje projekta

**„PODRŠKA ZA NOVI POČETAK”**

koji je, u ime nemačkog Saveznog ministarstva za ekonomsku saradnju i razvoj (BMZ), podržan od strane Deutsche Gesellschaft für Internationale Zusammenarbeit (GIZ) GmbH, u okviru Programa „Migracije za razvoj“ (PME).

**Ekumenska humanitarna organizacija (EHO) objavljuje**

**JAVNI POZIV**

**za dodelu podrške za samozapošljavanjeu vidu opreme (mašina, alata) i stručne podrške za započinjanje ili unapređenje sopstvenog posla**

Pravo na pomoć mogu da ostvare **prvenstveno povratnici** iz Nemačke i Zapadne Evrope, po osnovu Sporazuma o readmisiji i druga **socijalno ugrožena lica** (do 20%)

koji žive

prvenstveno na teritoriji **Grada Sremske Mitrovice**, **Opštine Ruma i Opštine Pećinci**,

,ali i drugih opština na teritoriji AP Vojvodina.

**I OSNOVNE INFORMACIJE**

Bespovratna sredstva **u vidu opreme (mašine, alati)** za podršku samozapošljavanju, tj. započinjanju ili unapređenju sopstvenog posla namenjena su **isključivo nezaposlenim licima**, prvenstveno povratnicima iz Nemačke i Zapadne Evrope, po osnovu Sporazuma o readmisiji (80%) i drugim socijalno ugroženim kategorijama stanovništva (do 20%). Pravo na učešće imaju lica koja do sada **NISU** od EHO-a ili drugih organizacija/institucija dobili pomoć za započinjanje posla ili unapređenje sopstvenog posla.

Podrška za samozapošljavanje dodeljuju se licima sa najboljim biznis planovima, i to u iznosu do **87.704,00 dinara** (vrednost opreme bez PDV-a),uz obavezno dodatno **učešće korisnika podrške sa minimum 5.847,00 dinara koje je dužan da potroši** na nabavku potrošnog materijala/alata/opreme za obavljanje svog posla. Planirano je da bude dodeljeno **minimum 12 grantova podrške**. Posebno se ohrabruju **žene** da se prijave i podnesu svoje poslovne ideje. Po dobijanju opreme obezbeđena je pojedinačna stručna podrška savetnika oko vođenja posla.

Pravo na podršku za samozapošljavanje nezaposleno lice može ostvariti ukoliko planira pokretanje/unapređenje poslovanja u oblasti:

- proizvodnje/proizvodnog zanatstva, i

- uslužnih delatnosti.

Da biste ostvarili pravo da učestvujete na ovom Javnom pozivu **NEOPHODNO** je da se:

**1. PRIJAVITE lično** za „Pisanje biznis plana” **od 15. Decembra 2022. do zaključno sa 13. januarom 2023. godine na TELEFON: Milenko Anđelković 069 707 452, radnim danima 10-14 časova,**

**2. kao i da PREUZMETE POTREBNU DOKUMENTACIJU ZA PRIJAVU, tj. pisanje biznis plana** (u dogovoru sa Milenkom Anđelkovićem) putem e-mail-a, fizički na određenim adresama u svom mestu ili da vam bude poslata poštom.

**II OBUKA O PISANJU BIZNIS PLANA**

U cilju razvijanja osnovnih veština za planiranje sopstvenog posla i upoznavanja sa karakteristikama biznis plana biće organizovana **Obuka o pisanju biznis plana** na kojoj će biti omogućena podrška savetnika u pripremi biznis plana**. Učešće na obuci je obavezno** za sve koji žele da se prijave za dodelu podrške u vidu opreme za započinjanje ili proširenje sopstvenog posla. Obuka će biti organizovana, u zavisnosti od prebivališta prijavljenih na poziv, u lokalnoj zajednici ili putem telefona.

**Obuka o pisanju biznis plana biće organizovana po završetku prijavljivanja na javni poziv, od polovine januara do polovine februara 2022. godine.** Broj učesnika na obuci je ograničen i spisak će biti formiran po redosledu prijavljivanja. Svi prijavljeni za obuku biće detaljno obavešteni telefonom o obuci, a dobiće i informacije gde, kako i do kada treba da, **po završetku te obuke**, **dostave** **svoj napisan biznis plan** za započinjanje/unapređenje sopstvenog posla **i prateću dokumentaciju**, kako bi se prijavili za dodelu opreme. Prijava sa Biznis planom **popunjava se štampanim slovima**, a podnosi se lično ili poštom.

**III PODNOŠENJE PRIJAVE SA BIZNIS PLANOM**

Uz **popunjen i potpisan Biznis plan**, koji je istovremeno i Prijava za dodelu opreme, **obavezno** je priložiti **sledeća dokumenta:**

1. **Dokaz o statusu povratnika** po osnovu sporazuma o readmisiji **(samo ako ste povratnik)** – fotokopiju pasoša ili dr. dokument iz koga se vidi vaš boravak u inostranstvu duži od 3 meseca;
2. Fotokopiju /očitane **važeće lične karte**;
3. Potvrdu – **Izvod sa evidencije nezaposlenih Nacionalne službe za zapošljavanje**, ne stariji od godinu dana **(samo ako ste prijavljeni u NSZ)**,nije obavezno
4. Jedan **predračun dobavljača o ceni traženog alata/mašina**.**(obavezno)**
5. Potpisanu saglasnost za korišćenje datih ličnih podataka za potrebe projekta

Pored obavezne dokumentacije, mogu se priložiti i druga dokumenta kao što su: dokazi o relevantnom radnom iskustvu, sertifikati o položenim stručnim obukama, o završenoj obuci za pisanje biznis plana, preporuke i sl.

**IV DONOŠENJE ODLUKE**

Odluku o dodeli podrške za samozapošljavanje u vidu opreme i stručne podrške za započinjanje ili unapređenje sopstvenog posla donosi Komisija na osnovu priložene dokumentacije i prijave sa biznis planom i , po potrebi, izvršenih poseta kandidatima koji uđu u uži izbor. Predlog lista odobrenih zahteva biće objavljena na istim mestima gde i Javni poziv, a kandidati sa liste biće obavešteni telefonom. Podnosilac prijave može uložiti prigovor na Predlog listu u roku od 8 dana od objavljivanja liste. Posle razmatranja prigovora Komisija će utvrditi Konačnu listu odobrenih korisnika pomoći.

**V DODATNE INFORMACIJE**

Ovaj javni poziv se objavljuje 15.12.2022. godine **na oglasnim tablama** Povereništava za izbeglice i migracije Republike Srbije i mesnih zajednica/opština, kao i na EHO sajtu [**www.ehons.org**](http://www.ehons.org) i društvenim mrežama – facebook i instagram. Za sve dodatne informacije u vezi učešća na ovom javnom pozivu možete kontaktirati **Milenka Anđelkovića** na mobilni: **069/707452** radnim danima od **10:00 – 14:00h**.